PMIndiaData/PMIndiaSum huggingface dataset:
இந்தியா-யுஏஇ மெய்நிகர் உச்சிமாநாட்டில் பிரதமர் திரு. நரேந்திர மோடி ஆற்றிய தொடக்க உரையின் முக்கிய அம்சங்கள்.

மேன்மை தங்கிய எனது சகோதரர் அவர்களே, இன்றைய மெய்நிகர் உச்சிமாநாட்டுக்கு தங்களை அன்புடன் வரவேற்கிறேன். முதலில், உங்களையும், யுஏஇ-யையும் வாழ்த்த நான் விரும்புகிறேன். கொவிட் பெருந்தொற்றுக்கு இடையில், எக்ஸ்போ 2020 மிகவும் பிரம்மாண்டமாக நடத்தியுள்ளீர்கள். துரதிருஷ்டவசமாக, இந்த எக்ஸ்போவில் கலந்து கொள்ள யுஏஇ-வுக்கு என்னால் பயணம் செய்ய இயலவில்லை.மேலும், நாம் நேரில் சந்தித்தும் நாளாகிறது. அனைத்து சவால்களுக்கு மத்தியிலும், நமது நட்புறவுகள் தொடர்ந்து புதிய உச்சத்தைத் தொட்டுள்ளதை இன்றைய மெய்நிகர் உச்சிமாநாடு காட்டுகிறது. மேன்மை தங்கியவர்களே, நமது உறவை வலுப்படுத்துவதில் தங்களது தனிப்பட்ட பங்கு மிகவும் முக்கியத்துவம் வாய்ந்ததாகும். கொவிட் பெருந்தொற்று காலத்திலும், யுஏஇ-வில் உள்ள இந்திய சமுதாயத்தினர் மீது நீங்கள் காட்டிய அக்கறைக்கு நான் என்றும் கடமைப்பட்டுள்ளேன். யுஏஇ-வில் அண்மையில் நடந்த தீவிரவாத தாக்குதலை நாங்கள் வன்மையாக கண்டிக்கிறோம். இந்தியாவும், யுஏஇ-வும் தீவிரவாதத்துக்கு எதிராக எப்போதும் ஒன்றுபட்டு நிற்கும். மேன்மை தங்கியவர்களே, இந்த ஆண்டு, நம் இரு நாடுகளுக்கும் சிறப்பு முக்கியத்துவம் வாயந்ததாகும். யுஏஇ நிறுவப்பட்ட 50-வது ஆண்டை நீங்கள் கொண்டாடுகிறீர்கள். அடுத்த 50 ஆண்டுகளுக்கான தொலைநோக்கை நீங்கள் நிர்ணயித்துள்ளீர்கள். நாங்கள் சுதந்திரத்தின் 75-வது ஆண்டை இந்த ஆண்டில் கொண்டாடுகிறோம். நாங்கள் அடுத்த 25 ஆண்டுகளுக்கு உரிய லட்சிய இலக்குகளை நிர்ணயித்துள்ளோம். எதிர்காலத்துக்கான இரு நாடுகளின் தொலைநோக்கும் ஒரே மாதிரியான பொது அம்சங்களைக் கொண்டதாகும். மேன்மை தங்கியவர்களே, நமது இரு நாடுகளும், விரிவான பொருளாதார கூட்டு ஒப்பந்தத்தில் இன்று கையெழுத்திட்டுள்ளது குறித்து நான் மகிழ்ச்சி அடைகிறேன். இந்த முக்கியமான ஒப்பந்தத்தை மூன்று மாதங்களுக்குள் பேச்சுவார்த்தையை நடத்தி முடித்து இறுதி செய்திருப்பது குறிப்பிடத்தக்கதாகும். இதுபோன்ற ஒப்பந்தங்களுக்கு வருடக்கணக்காகும். நமது பொருளாதார உறவில் இது புதிய அத்தியாயத்தை ஏற்படுத்தும். இதன் மூலம் நமது வர்த்தகம் $ 60 பில்லியனிலிருந்து $ 100 பில்லியனாக அடுத்த 5 ஆண்டுகளில் உயரும். வர்த்தகம், முதலீடு, எரிசக்தி, மக்களுக்கிடையிலான தொடர்பு ஆகியவை நமது ஒத்துழைப்பின் முக்கிய தூண்களாகும். அதேசமயம், மேலும் பல துறைகளிலும் நமது உறவை வலுப்படுத்த வாய்ப்புகள் நிறைந்துள்ளன. உணவு வழித்தடங்கள் பற்றிய நமது புதிய புரிந்துணர்வு ஒப்பந்தம் மிகச்சிறந்த முன்முயற்சியாகும். இதில் யுஏஇ முதலீடு செய்ய முன்வந்திருப்பதை நாங்கள் வரவேற்கிறோம். யுஏஇ-வின் உணவுப்பாதுகாப்பில் இந்தியாவை நம்பகமான கூட்டு நாடாக இது மாற்றும். அடுத்த ஆண்டு, இந்தியா ஜி-20 உச்சிமாநாட்டை நடத்தவுள்ளது. அதேபோல, யுஏஇ, சிஓபி- 28 மாநாட்டை நடத்தவுள்ளது. பருவநிலை என்பது உலக அளவில் மிகவும் முக்கிய இடத்தைப் பிடித்துள்ளது. இதற்கான நிகழ்ச்சி நிரலை வகுப்பதில், பரஸ்பர ஒத்துழைப்பை நாம் அதிகரிக்க வேண்டும். ஒரே மனதுடனான நாடுகளுடன் சேர்ந்து பாடுபடும் ஆக்கபூர்வமான அணுகுமுறையை நமது இரு நாடுகளும் கொண்டுள்ளன. இந்தியா-யுஏஇ-இஸ்ரேல்-அமெரிக்கா என்ற குழு, குறிப்பாக தொழில்நுட்பம், புத்தாக்கம், நிதி ஆகியவற்றில் நமது கூட்டு இலக்குகளை அடைவதில் வெற்றி பெறும் என நான் உறுதியாக நம்புகிறேன். இந்த உச்சிமாநாடு வெற்றியடைய மீண்டும் ஒருமுறை எனது வாழ்த்துக்களைத் தெரிவித்துக் கொள்கிறேன்.
இந்தியா வங்காளதேசம் இடையே உறைவிட பரிமாற்றத்திற்குப் பிறகு உறைவிடங்களை மேம்படுத்தவும் அகதிகள் மறுவாழ்வு மற்றும் வங்காளதேஷ் உறைவிட உட்கட்டமைப்பு மேம்பாடு மற்றும் கூச் பீகார் மாவட்ட மேம்பாட்டுக்கான நிதி ஒதுக்கீட்டுக்கும், அமைச்சரவை ஒப்புதல் அளித்தது.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, இந்தியா வங்காளதேசம் இடையே உறைவிட பரிமாற்றத்திற்கு பிறகு, வங்காளதேசம் உறைவிடங்களின் உட்கட்டமைப்பை மேம்படுத்தவும், கூச் பீகார் மாவட்டத்தை மேம்படுத்தவும், அகதிகள் மறுவாழ்வுக்காகவும் நிதி ஒதுக்கீடு செய்வதற்கு ஒப்புதல் அளித்தது. இத்திட்டத்தை செயல்படுத்துவதற்கு மொத்தம் ரூ1005.99 கோடி செலவு பிடிக்கும். இதில் ரூ. 898.50 கோடி கூச் பேகார் மாவட்டத்தையும், இந்தியாவில் உள்ள வங்காளதேசம் உறைவிடங்களை மேம்படுத்தவும் செலவிடப்படும். மறுவாழ்வுக்கென ரூ. 107.49 கோடி செலவிடப்படும். மறுவாழ்வுக்கென செலவிடப்படும் தொகை, இந்தியாவுக்கு திரும்பும் வங்காளதேச குடும்பங்களின் எண்ணிக்கையின் அடிப்படையில் மாறுபடும். இந்த அத்தனை பணிகளும் மாநில அரசு அல்லது அதன் நிறுவனங்கள் மூலமாக 3 முதல் 5 ஆண்டுகளுக்குள் செயல்படுத்தப்படும். இதற்கான நிதி, உள்துறை அமைச்சகம் மூலமாக மான்யமாக வழங்கப்படும். மேற்கு வங்க அரசு அளித்த கருத்துருவின் அடிப்படையில், அகதிகள் மறுவாழ்வு, மற்றும் இந்தியா வங்காளதேசம் இடையேயான உறைவிட பரிமாற்றம் மற்றும் வங்காளதேசம் உறைவிட உட்கட்டமைப்பு மேம்பாடு மற்றும் கூச் பீகார் மாவட்டத்தின் மேம்பாடு ஆகியவற்றுக்கு நிதி ஒதுக்கப்படுகிறது. இந்த மறுவாழ்வு திட்டங்கள், மற்றும் உட்கட்டமைப்பு வளர்ச்சி ஆகியவை மக்களும், வாழ்விடங்களும், தடையற்ற முறையில் இணைய உதவும்.
விஜயவாடா விமான நிலையத்தை சர்வதேச விமான நிலையமாக மாற்ற அமைச்சரவை ஒப்புதல்

ஆந்திரப்பிரதேச மறுசீரமைப்பு சட்டம் 2014-ன்படி விஜயவாடா விமான நிலையத்தை, சர்வதேச விமான நிலையமாக அறிவிக்கை செய்திட பிரதமர் திரு. நரேந்திர மோடி தலைமையில் நடைபெற்ற அமைச்சரவைக் கூட்டத்தில் ஒப்புதல் அளிக்கப்பட்டது. மாநிலத் தலைநகருக்கு தொடர்பு வசதியை மேம்படுத்துவதாக இந்த முன்மொழிவு அமையும். விமான பயணிகளுக்கு போட்டியாளர்களால் குறைந்த கட்டணத்தில் விமான சேவை அளிப்பதுடன், உள்நாட்டு / சர்வதேச சுற்றுலாவை ஊக்குவிப்பதாகவும், சர்வதேச பயணிகள் மற்றும் சரக்குப் போக்குவரத்தை கொண்டு வருவதன் மூலம் ஆந்திரப்பிரதேசத்தின் சமூக-பொருளாதார வளர்ச்சிக்கு உதவுவதாகவும் இது இருக்கும். பின்னணி : போக்குவரத்து வாய்ப்பு மற்றும் சர்வதேச விமானங்களை இயக்குவதற்கு விமானப் போக்குவரத்து நிறுவனங்களின் கோரிக்கைகளின் அடிப்படையில் ஒரு விமான நிலையம் சர்வதேச விமான நிலையமாக அறிவிக்கை செய்யப் படுகிறது. மேலும், இரவில் விமானங்களை இயக்குவதற்காக தரைப்பரப்பில் ஒளிவிளக்கு வசதிகள் இருத்தல், தரையிறங்கும் சாதன முறைமை, நடுத்தர கொள்திறன் பெரிய வகை விமானம் அல்லது அதற்கு இணையான வகை விமானங்களுக்குத் தேவையான அளவு விமான ஓடுபாதை, சுங்கம், குடியேற்றம், சுகாதாரம் மற்றும் விலங்கு & தாவர தடுப்புக்காப்பு சேவைகளும் சர்வதேச செயல்பாடுகளுக்கு தேவைப்படும். ஆந்திரப்பிரதேச மறுசீரமைப்புச் சட்டம் 2014-ன் படியும், பயணிகள் போக்குவரத்து வளர்ச்சி மற்றும் விமான நிறுவனங்கள் மற்றும் ஆந்திரப்பிரதேச அரசின் கோரிக்கைகளைக் கருத்திக் கொண்டும் விஜயவாடா விமான நிலையத்தை சர்வதேச விமான நிலையமாக அறிவிக்கை செய்யும் முடிவு எடுக்கப்பட்டது. சர்வதேச போக்குவரத்துகளுக்குத் தேவைப்படும் கட்டமைப்பு மற்றும் வசதிகளை மேம்படுத்துவதற்கான பணிகளை இந்திய விமான நிலையங்கள் ஆணையம் மேற்கொண்டுள்ளது.
இந்தியா மற்றும் சீனாவின் ஹாங்காங் சிறப்பு நிர்வாக பகுதி இடையே இரட்டை வரி விதிப்பை தவிர்த்தல் மற்றும் வருமான வரி தொடர்பான நிதி ஏய்ப்பை தடுத்தல் ஆகியவற்றுக்கான ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு.நரேந்திர மோடி அவர்களின் தலைமையில் கூடிய மத்திய அமைச்சரவை, இந்தியா மற்றும் சீனாவின் ஹாங்காங் சிறப்பு நிர்வாக பகுதி (எச்.கே.எஸ்.எ.ஆர்.) இடையே இரட்டை வரி விதிப்பை தவிர்த்தல் மற்றும் வருமான வரி தொடர்பான நிதி ஏய்ப்பை தடுத்தல் ஆகியவற்றுக்கான ஒப்பந்தத்திற்கு தனது ஒப்புதலை அளித்தது. இந்த ஒப்பந்தம் இந்தியாவிலிருந்து எச்.கே.எஸ்.ஏ.ஆர்.-க்கு முதலீடு, தொழில்நுட்பம் மற்றும் பணியாளர் வருகை & அதே போன்று நேர்மாறாக, அதிகரிக்கச் செய்வதுடனும், இரட்டை வரி விதிப்பை தடுப்பதுடனும், இரு ஒப்பந்த தரப்பினரிடையே தகவல் பரிமாறிக் கொள்வதற்கு வழிவகுக்கும். இது, வரி விவகாரங்களில் வெளிப்படைத்தன்மையை அதிகரிக்கச் செய்வதுடன், வரி ஏய்ப்பு மற்றும் வரி தவிர்ப்பை கட்டுப்படுத்தும். பின்னணி: இந்தியாவை பொறுத்தமட்டில், வருமான வரிச் சட்டம், 1961, பிரிவு 20-ன் கீழ், வருமானத்தின் மீதான இரட்டை வரி விதிப்பை தவிர்த்தலுக்காகவும், வருமான வரிச் சட்டம், 1961-ன் கீழ் வரி செலுத்துதலுக்கு உட்பட்ட வருமானத்தின் மீதான வரி ஏய்ப்பை தடுத்தல் மற்றும் வருமான வரியை தவிர்த்தலுக்காகவும், எந்த அந்நிய நாட்டுடனும் அல்லது குறிப்பிட்ட எல்லைப்பகுதியுடனும் மத்திய அரசு ஒப்பந்தம் ஏற்படுத்திக் கொள்ள அதிகாரமளிக்கப்பட்டுள்ளது. இந்த ஒப்பந்தம், பிற நாடுகளுடன் இந்தியா புரிந்துள்ள ஒப்பந்தம் போன்றே அமைந்ததாகும்.
ஃபிஜி பிரதமர் ரியர் அட்மிரல் (ஓ.ய்வு) ஜோசையா வோரேகி பைனிமராமா பிரதமர் திரு. நரேந்திர மோடியைச் சந்தித்தார்

ஃபிஜி பிரதமர் ரியர் அட்மிரல் (ஓ.ய்வு) ஜோசையா வோரேகி பைனிமராமா இன்று பிரதமர் திரு. நரேந்திர மோடியைச் சந்தித்தார். 2016 பிப்ரவரி 20-ஆம் தேதி ஃபிஜியைத் தாக்கிய வின்ஸ்டன் என்ற ஜந்தாம் ரகப் புயல் காரணமாக ஏற்பட்ட உயிர்ச் சேதம் குறித்து பிரதமர் ஆழ்ந்த இரங்கலைத் தெரிவித்துக் கொண்டார். இது தொடர்பாக ஃபிஜிக்கு மறு வாழ்வு மற்றும் மறுசீரமைப்புப் பணிகளுக்கென அனைத்து உதவிகளையும் வழங்க இந்தியா தயாராக உள்ளது என்று பிரதமர் கூறினார். இந்தப் புயலுக்குப் பின் இந்தியா வழங்கிய 10 லட்சம் அமெரிக்க டாலர் மற்றும் 45 டன் உதவிப் பொருட்களுக்கு பிரதமர் திரு. பைனிமராமா திரு. நரேந்திர மோடிக்கு நன்றி தெரிவித்தார். 2015 ஆகஸ்டில் ஜெய்பூரில் நடைபெற்ற இரண்டாவது FIPIC உச்சி மாநாட்டில் பசிஃபிக் தீவு நாடுகளுடன் மண்டலத்துக்கான விண்வெளித் தொழில்நுட்பச் செயலி மையம் அமைப்பது உள்ளிட்ட இயற்கைப் பேரிடர் நிர்வாக ஒத்துழைப்பை வலுப்படுத்தும் உறுதி மொழியைப் பிரதமர் மீண்டும் வலியுறுத்தினார். சூரியசக்தி, புதுப்பிக்கக்கூடிய மின்சாரம், விவசாயம், கல்வி, சுகாதாரம் ஆகிய துறைகளில் இருதரப்பு ஒத்துழைப்பை வலுப்படுத்துவதற்கான வழி வகைகள் குறித்து இரு தலைவர்களும் விவாதித்தனர்.
மின் துறை செயல்பாடுகள் குறித்து பிரதமர் திரு மோடி ஆய்வு

மின் துறையினருடன் இன்று விரிவான ஆய்வு மேற்கொண்ட பிரதமர் திரு நரேந்திர மோடி, கோவிட் -19 பாதிப்பு சூழ்நிலையில் அந்தத் துறையில் ஏற்பட்டுள்ள தாக்கங்கள் குறித்தும் ஆய்வு செய்தார். நீடித்த செயல்பாடு, சவால்களை சமாளிக்கும் திறன், துறையின் செயல் திறன் அதிகரிப்பு ஆகியவற்றுக்காக நீண்டகால நோக்கிலான சீர்திருத்த முயற்சிகள் பற்றி அவர் கேட்டறிந்தார். தொழில் தொடங்கும் சூழ்நிலையை எளிதாக்குவது; புதுப்பிக்கத்தக்க ஆதாரங்களின் மூலம் மின் உற்பத்தியை மேம்படுத்துதல்; நிலக்கரி வழங்கலில் எளிதான சூழ்நிலை; அரசு – தனியார் கூட்டு முயற்சிகளின் பங்களிப்புகள்; மின் துறையில் முதலீட்டை மேம்படுத்துவது உள்ளிட்ட விஷயங்கள் குறித்து கூட்டத்தில் விவாதிக்கப்பட்டது. பொருளாதார வளர்ச்சிக்குப் புதிய வேகம் தருவதில் மின் துறையின் பங்கை பிரதமர் கோடிட்டுக் காட்டினார். தனியார் முதலீடுகளை ஈர்ப்பதற்கான ஒப்பந்தங்களை செம்மையான முறையில் செயல்படுத்துவதன் அவசியம் குறித்து கூட்டத்தில் விவாதிக்கப் பட்டது. நுகர்வோரை மையமாகக் கொண்டு செயல்பட வேண்டியதன் முக்கியத்துவத்தை வலியுறுத்திய அவர், எல்லா நாட்களிலும், 24 மணி நேரமும் நம்பகமான, தரமான மின்சாரம் கிடைப்பதை உறுதி செய்ய வேண்டும் என்று கேட்டுக்கொண்டார். மின் விநியோக நிறுவனங்களின் செயல் திறன்களை மேம்படுத்துவதற்கான நடவடிக்கைகள், கட்டண விகிதங்களைத் திருத்தி அமைத்தல், உரிய காலத்தில் மானியங்களை வழங்குதல், நிர்வாகத்தை மேம்படுத்துதல் உள்ளிட்ட அம்சங்கள் பற்றியும் விவாதிக்கப்பட்டது. இந்தக் கூட்டத்தில் உள் துறை அமைச்சர், நிதி அமைச்சர், மின்சாரம், தொழில் திறன், என்.ஆர்.இ. துறை இணை அமைச்சர், நிதித் துறை இணை அமைச்சர் ஆகியோரும், மத்திய அரசின் உயர் அதிகாரிகளும் கலந்து கொண்டனர்.
கனடா நாடாளுமன்ற தேர்தல் ஜஸ்டின் ரூடோ வெற்றி – பிரதமர் வாழ்த்து

கனடா நாட்டின் நாடாளுமன்றத் தேர்தலில் திரு. ஜஸ்டின் ரூடோ வெற்றிப் பெற்றதை முன்னிட்டு பிரதமர் திரு. நரேந்திர மோடி தனது வாழ்த்துகளைத் தெரிவித்துள்ளார். அவர் தனது வாழ்த்து செய்தியில் கூறியதாவது:- கனடா நாடாளுமன்றத் தேர்தலில் வெற்றிப் பெற்றதற்கு திரு. ஜஸ்டின் ரூடோவிற்கு எனது வாழ்த்துகள். கனடா நாட்டுடன் நாங்கள் கொண்டுள்ள உறவுக்கு அதிக முக்கியத்துவம் அளிக்கிறோம். ஜனநாயகத் தன்மை என்ற வலுவான உறவை நாங்கள் பகிர்ந்து கொள்கிறோம். இதில் கனடாவில் வாழும் இந்திய மக்களில் ஒற்றுமையும் வலுசேர்க்கிறது. கனாடாவிற்கு ஏப்ரல் 2015ல் நான் மேற்கொண்ட பயணத்தின் போது நான் உங்களைச் சந்தித்த சிறந்த நினைவுகள் பசுமையாக உள்ளது என்று பிரதமர் கூறியுள்ளார். •••••
நியூயார்க் நகரில் நிகழ்ந்த பயங்கரவாதத் தாக்குதல் குறித்து பிரதமர் கண்டனம்

நியூயார்க் நகரில் நிகழ்ந்த பயங்கரவாதத் தாக்குதல் குறித்து பிரதமர் திரு. நரேந்திர மோடி கடும் கண்டனம் தெரிவித்துள்ளார். “நியூயார்க் நகரில் நிகழ்ந்த பயங்கரவாதத் தாக்குதலை கடுமையாக கண்டிக்கிறேன். இந்த தாக்குதலில் உயிரிழந்தோர் மீது என் எண்ணங்கள் உள்ளன. காயமடைந்தோருக்கு என் பிரார்த்தனைகள்” என்று பிரதமர் தனது செய்தியில் குறிப்பிட்டுள்ளார்.
உயிரி மருத்துவ ஆராய்ச்சி தொழில் திட்டத்திற்கான ஐந்தாண்டு நீட்டிப்பிற்கு மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையிலான மத்திய அமைச்சரவை உயிரி மருத்துவ ஆராய்ச்சி தொழில் திட்டம் மற்றும் வெல்கம் அறக்கட்டளை (டபிள்யூ டி) / உயிரி தொழில்நுட்பத்துறை ஆகியவற்றின் முதல் பத்து வருட கால அளவை (2008–09-லிருந்து 2018–29) புதிய ஐந்தாண்டு கால கட்டத்திற்கு (2019-20-லிருந்து 2023-24) நீட்டித்து வெல்கம் அறக்கட்டளையின் அர்ப்பணிப்பை இரண்டு மடங்காக அதிகரித்துள்ளது. மொத்தமுள்ள நிதித்தேவையான 1092 கோடி ரூபாயில், உயிரி தொழில்நுட்பத்துறை ரூ.728 கோடியும், வெல்கம் அறக்கட்டளை ரூ. 364 கோடி அளவிற்கும் பங்களிக்க உள்ளன. 1:1 என்ற பங்களிப்பின் அடிப்படையில் பத்து ஆண்டுகளுக்கு மேலாக நிதி வழங்கியதில் இந்தத் திட்டம் இந்தியாவில் உயிரி மருத்துவ ஆராய்ச்சியில் உலகளவிலான உயர்ந்த தரத்திலான திறனை கட்டமைத்து வளர்ப்பதற்கான நோக்கத்தை பூர்த்தி செய்துள்ளது. இது சமூக தேவைகளை பூர்த்தி செய்வதற்கான முக்கியமான அறிவியல் சார்ந்த முன்னேற்றங்களுக்கும் செயல்பாடுகளுக்கும் வழிவகுக்கும். வெளிநாடுகளில் பணிபுரியும் தரம் வாய்ந்த அறிவியலாளர்களை இந்தியாவை நோக்கி ஈர்ப்பதற்கு உயிரி மருத்துவ ஆராய்ச்சி தொழில் திட்டம் வழிவகுத்துள்ளது. அதோடு, இந்தியாவில் உலகத்தரம் வாய்ந்த உயிரி மருத்துவ ஆராய்ச்சி மேற்கொள்ளப்படும் மையங்களின் எண்ணிக்கையை அதிகரிக்கவும் உதவியுள்ளது. நீட்டிக்கப்பட்ட காலகட்டத்தில் இந்தத் திட்டம், இந்தத் திறனை தொடர்ந்து கட்டமைப்பதோடு, மருத்துவ ஆராய்ச்சியை வலுப்படுத்தி இந்தியா எதிர்நோக்கியுள்ள சுகாதார சவால்களை சமாளிக்க உதவுகிறது. இந்தப் பலன்களை தருவதில் இந்திய அரசின் மேம்பட்ட பங்களிப்போடு தொடரும் இந்த திட்டம் முக்கியமானதாகும்.
ஆயுஷ்மான் பாரத்-பிரதமரின் மக்கள் ஆரோக்கிய திட்டம் மூன்றாண்டுகள் நிறைவு செய்வதை முன்னிட்டு பிரதமர் பாராட்டு

உலகின் மாபெரும் சுகாதார திட்டமான ஆயுஷ்மான் பாரத்–பிரதமரின் மக்கள் ஆரோக்கிய திட்டம், மூன்றாண்டுகள் நிறைவு செய்வதை முன்னிட்டு பிரதமர் திரு நரேந்திர மோடி இத்திட்டத்தை பாராட்டியுள்ளார். மைகவ் இந்தியா–விற்கு அவர் அளித்துள்ள பதிலில், “சுகாதாரத்தின் முக்கியத்துவம், கடந்த ஆண்டில் மேலும் தெளிவாக உணரப்பட்டுள்ளது. நமது மக்களுக்கு உயர் தரமான மற்றும் குறைந்த விலையில் மருத்துவ சேவையை வழங்குவதில் உறுதி பூண்டுள்ளோம்.‌ இந்த தொலைநோக்குப் பார்வையை நிறைவேற்றுவதில் ஆயுஷ்மான் பாரத்–பிரதமரின் மக்கள் ஆரோக்கிய திட்டம் மிக முக்கிய பங்கு வகிக்கிறது”, என்று குறிப்பிட்டுள்ளார்.
பொதுத்துறை மருந்து நிறுவனங்கள் நான்கின் உபரி நிலத்தை தேவை அடிப்படையில் விற்பனை செய்வதற்கு மத்திய அமைச்சரவை ஒப்புதல்

இந்துஸ்தான் ஆன்டிபயாடிக் லிமிடெட் (ஹெச்.ஏ.எல்), இந்தியன் டிரக்ஸ், பார்மாசூட்டிகல்ஸ் லிமிடெட் (ஐ.டி.பி.எல்), ராஜஸ்தான் டிரக்ஸ், பார்மாசூட்டிகல்ஸ் லிமிடெட் (ஆர்.டி.பி.எல்), பெங்கால் கெமிக்கல்ஸ், பார்மாசூட்டிகல்ஸ் லிமிடெட் (பி.சி.பி.எல்) ஆகிய நான்கு பொதுத்துறை மருந்து நிறுவனங்களின் உபரி நிலத்தை அவற்றின் நிலுவையிலுள்ள கடன்களை செலுத்துவதற்காக விற்பனை செய்யும் திட்டத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்த்து. இவ்வாறாக தேசிய சொத்துக்கள் சிறப்பான தேசிய நலன்களுக்குப் பயன்படுத்தப்படும். வெளிப்படையான திறந்த போட்டி ஏலத்தின் மூலம் அரசு அமைப்புகளுக்கு இந்த நிலம் விற்பனை செய்யப்படும். விற்பனையில் கிடைத்த தொகை கொண்டு இந்த நிறுவனங்களின் நிலுவைக் கடன்கள் தீர்க்கப்படும். இந்த பொதுத்துறை நிறுவனங்களில் தாமாக ஓய்வு பெறும் திட்டம் / தாமாகப் பிரிந்து செல்லும் திட்டம் ஆகியன அமல்படுத்தப்படும். நிலத்தின் எஞ்சியுள்ள பகுதி மத்திய முதலீடு, பொதுச் சொத்துக்கள் நிர்வாகத்துறை மற்றும் பொதுத்துறை, நிறுவனங்கள்துறை ஆகியவற்றின் நெறிமுறைகளின்படி நிர்வகிக்கப்படும். கடன்களை திரும்பச் செலுத்தியபின் ஐ.டி.பி.எல் மற்றும் ஆர்.டி.பி.எல் நிறுவனங்களை மூடிவிடுவதற்கான நடவடிக்கை எடுக்கப்படும். ஹெச்.ஏ.எல், பி.சி.பி.எல். நிறுவனங்களை விற்பனை செய்வது குறித்து ஆராயப்படும். இந்த நிறுவனங்களின் நிர்வாகத்தை கவனிக்கும் மத்திய மருந்துகள்துறை இதற்கான காலக்கெடுவுடன் கூடிய தொடர் நடவடிக்கைகளை மேற்கொள்ளும்.
இரமலான் திருநாளை முன்னிட்டு இஸ்லாமிய மக்களுக்கு பிரதமர் வாழ்த்து

இரமலான் திருநாளை முன்னிட்டு இஸ்லாமிய மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “இரமலான் புண்ணிய மாதம் பிறந்ததையொட்டி இஸ்லாமிய மக்களுக்கு எனது வாழ்த்துகளை தெரிவித்துக்கொள்கிறேன் இந்த புனிதநாள் நம் சமூகத்தில் நல்லிணக்கத்தையும் சகோதரத்துவத்தையையும் மேலும் வலுப்படுத்தட்டும்” என்று பிரதமர் தனது டுவிட்டரில் குறிப்பிட்டுள்ளார்.
புதுதில்லி விஞ்ஞான்பவனில் நடைபெற்ற மத்திய பொதுத்துறை நிறுவனங்கள் மாநாடு 2018-ல் பிரதமர் ஆற்றிய உரை

எனது அமைச்சரவை சகாக்கள் கனரகத் தொழில் மற்றும் பொது நிறுவனங்கள் துறை அமைச்சர் திரு.ஆனந்த் கீதே, இணை அமைச்சர் திரு. பாபுல் சுப்ரியோ, எனது சகாக்கள் திரு. பி.கே.மிஸ்ரா மற்றும் திரு பி.கே.சின்ஹா, நாடு முழுவதும் இருந்து வந்துள்ள மத்தியப் பொதுத்துறை நிறுவனங்களின் மூத்த அதிகாரிகளே, தாய்மார்களே, பண்பாளர்களே. பொதுத்துறை நிறுவனங்கள் எனும் சிறிய உலகில் இது ஒரு புதிய தொடக்கமாகும். மத்திய பொதுத்துறை நிறுவனங்களின் மாநாட்டுக்கு வந்துள்ள உங்கள் அனைவரையும் நான் வரவேற்கிறேன். உங்களுக்கு எனது வாழ்த்துக்களைத் தெரிவித்துக் கொள்கிறேன். உங்களது விடாமுயற்சி, உற்சாகம் மற்றும் கடந்த ஒன்றரை மணி நேரத்தில் நீங்கள் தெரிவித்த தெளிவான கருத்துக்களை நான் கேட்டுக் கொண்டிருந்தேன். பெருநிறுவன ஆளுமை முதல் கண்டுபிடிப்பு வரையிலும், தொழில்நுட்பம் மற்றும் புதிய இந்தியா தொடர்பான பல்வேறு அம்சங்கள் குறித்த உங்களது தொலைநோக்கு மற்றும் சிந்தனைகளை அறிந்து கொள்ளும் வாய்ப்பு எனக்குக் கிடைத்தது. இது போன்ற வாய்ப்பை எனக்கு முந்தைய பிரதமர்கள் யாரும் பெற்றார்களா என்று எனக்குத் தெரியவில்லை! உங்களது துறைகளில் மாற்றத்தை ஏற்படுத்த நீங்கள் ஏராளமான ஆராய்ச்சிகளை மேற்கொண்டு வருகிறீர்கள். நானும் எனது சிந்தனைகள் சிலவற்றை உங்களது விவாதங்களுடன் இணைப்பதன் மூலம், உங்களுக்கும் எனக்கும், சமமான சிந்தனை ஏற்பட வழிவகுக்கும். ஆலோசனை மற்றும் விவாதங்களில் ஒருவர் மற்றவர்களது நடவடிக்கைகளுக்கு ஏதாவது பங்களிப்பை வழங்க முடியும். நீங்கள் எதிர்கொள்ளும் அன்றாட சவால்கள் குறித்து விவாதிக்கப்பட வேண்டும். இந்த சிக்கல்களை எதிர்கொள்வதற்கான நடவடிக்கைகளை அரசு அயராது மேற்கொண்டு வருகிறது. கடந்த நான்கு ஆண்டுகளில், பொதுத் துறை நிறுவனங்கள் சிறப்பாக செயல்பட ஏதுவாக அவற்றுக்கு செயல்பாட்டு சுதந்திரத்தை அரசு வழங்கி உள்ளது. நண்பர்களே, நாடு சுதந்திரம் அடைந்த பின் தேசத்தை நிர்மாணிப்பதற்கான நாட்டின் பொருளாதார வளர்ச்சிக்கு பொதுத்துறை நிறுவனங்கள் குறிப்பிடத்தகுந்த பங்களிப்பை வழங்கியுள்ளன. அந்தக் காலக்கட்டத்தில் பல்வேறு துறைகளிலும், இந்தியாவிற்கு நிதி, தொழில்நுட்பம் மற்றும் முதலீடுகள் தேவைப்பட்டது. ஆனால் இவற்றைப் பெறுவது எளிதானது அல்ல. எனவே, இந்தத் தேவைகளை நிறைவேற்றுவதற்கு பொதுத்துறை நிறுவனங்கள் பெரிதும் உதவிகரமாக இருந்தன. ஏராளமான தரமான பொருட்கள், உற்பத்தி செய்யப்பட்டன. மின் உற்பத்தி, மின் உற்பத்திக்கான சாதனங்களை வடிவமைத்தல், எஃகு உற்பத்தி, எண்ணெய், தாதுக்கள், நிலக்கரி போன்ற பல்வேறு துறைகளில் பொதுத்துறை நிறுவனங்கள் ஆதிக்கம் செலுத்தி வருகின்றன. தனியார் தொழில்நிறுவனங்கள் பெருமளவில் இல்லாத நேரத்தில், நாட்டின் பொருளாதார வளர்ச்சியை விரைவுபடுத்தியது பொதுத்துறை நிறுவனங்கள்தான். இன்றும் கூட நீங்கள் நாட்டின் பொருளாதாரத்தை வலுப்படுத்துவதோடு, தொழில் நடவடிக்கைகளுக்கு உந்து சக்தியாகவும் திகழ்கிறீர்கள். கூடுதல் விவரங்களுக்கு www.pib.nic.in என்ற இணையதளத்தைக் காணவும்.
பிரதமரும் அமெரிக்க அதிபர் டொனால்டு ஜே. டிரம்பும் புதுவருட வாழ்த்துக்களை பரிமாறிக் கொண்டனர்

நேற்று (07.01.2019) மாலையில் நடைபெற்ற தொலைபேசி உரையாடலில், பிரதமர் திரு.நரேந்திர மோடியும், அமெரிக்க அதிபர் திரு டொனால்டு ஜே. டிரம்பும், புதுவருட வாழ்த்துக்களை பரிமாறிக் கொண்டனர். கடந்த ஆண்டு இந்தியா-அமெரிக்க இடையே, உத்தி சார்ந்த கூட்டுறவில் ஏற்பட்ட முன்னேற்றம் குறித்து இருவரும் தமது நிறைவை தெரிவித்தனர். புதிய 2+2 பேச்சுவார்த்தை துவக்கம், இந்தியா, அமெரிக்கா மற்றும் ஜப்பான் இடையே முதன்முறையாக நடைபெற்ற முத்தரப்பு உச்சிமாநாடு போன்ற முன்னெடுப்புகளை இருவரும் பாராட்டினர். பாதுகாப்பு, தீவிரவாதத்திற்கு எதிரான நடவடிக்கை, எரிசக்தி, பிராந்திய மற்றும் உலகளாவிய பிரச்சினைகளில் ஒருங்கிணைப்பு ஆகிய துறைகளில் இருதரப்பு ஒத்துழைப்பு வளர்ந்து வருவதை இருவரும் ஆக்கப்பூர்வமாக கருத்தில் கொண்டனர். 2019லும் இந்திய- அமெரிக்க இருதரப்பு உறவுகளை மேலும் வலுப்படுத்த இணைந்து பாடுபடவேண்டும் என்று இருவரும் ஒப்புக்கொண்டனர்.
பாரபங்கி சாலை விபத்தில் நேரிட்ட உயிரிழப்புக்கு பிரதமர் இரங்கல், பிரதமர் தேசிய நிவாரண நிதியிலிருந்து கருணைத் தொகை அறிவிப்பு

உத்தரப்பிரதேச மாநிலம் பாரபங்கியில் ஏற்பட்ட சாலை விபத்தில் நேரிட்ட உயிரிழப்புக்கு பிரதமர் திரு.நரேந்திர மோடி இரங்கல் தெரிவித்துள்ளார். இது தொடர்பாக, சுட்டுரை வாயிலாக பிரதமர் வெளியிட்டுள்ள செய்தியில், “உத்தரப்பிரதேச மாநிலம் பாரபங்கியில் ஏற்பட்ட சாலை விபத்து குறித்து அறிந்து ஆழ்ந்த துயருற்றேன். பாதிக்கப்பட்ட குடும்பங்களுக்கு எனது இரங்கல்கள். இது தொடர்பாக முதல்வர் யோகி அவர்களுடன் பேசினேன். விபத்தில் காயமடைந்த அனைவருக்கும் முறையான சிகிச்சை அளிக்க அனைத்து ஏற்பாடுகளும் மேற்கொள்ளப்பட்டுள்ளன” என்று தெரிவித்துள்ளார். இந்த விபத்தில் உயிரிழந்தவர்களின் குடும்பத்தினருக்கு இரண்டு லட்ச ரூபாயும், காயமடைந்தவர்களுக்கு ரூ.50,000-மும் கருணைத் தொகை வழங்கப்படும் என்று பிரதமர் திரு.நரேந்திர மோடி அறிவித்துள்ளார். பிரதமர் அலுவலகம் வெளியிட்டுள்ள சுட்டுரைச் செய்தியில், “பிரதமர் தேசிய நிவாரண நிதியிலிருந்து, பாரபங்கியில் ஏற்பட்ட மோசமான சாலை விபத்தில் உயிரிழந்தவர்களின் குடும்பத்தினருக்கு இரண்டு லட்ச ரூபாயையும், காயமடைந்தவர்களுக்கு தலா 50,000 ரூபாயையும் கருணைத் தொகையாக பிரதமர் திரு.நரேந்திர மோடி அறிவித்துள்ளார்” என்று கூறியுள்ளது. •••••
கல்வித்தகுதிகளை பரஸ்பரம் அங்கீகரிக்க வகை செய்யும் இந்தியா-பிரான்ஸ்-க்கு இடையிலான உடன்பாட்டில் கையெழுத்திடுவதற்கு மத்திய அமைச்சரவை ஒப்புதல்

கல்வித்தகுதிகளை பரஸ்பரம் அங்கீகரிக்க வகை செய்யும் இந்தியா-பிரான்ஸ்-க்கு இடையிலான உடன்பாட்டில் கையெழுத்திடுவதற்கு பிரதமர் திரு நரேந்திரமோடி தலைமையிலான மத்திய அமைச்சரவை ஒப்புதல் அளித்தது. இருநாடுகளுக்கும் இடையே அனுமதி மற்றும் அங்கீகாரம் பெற்ற கல்வி நிறுவனங்களில் மாணவர்கள் பயின்ற காலத்தையும் அவர்கள் கற்ற கல்வியையும் அங்கீகரிக்க இந்த உடன்பாடு வகை செய்கிறது. பிரான்ஸ் அதிபர் இந்தியாவில் பயணம் மேற்கொள்ளும்போது இந்த உடன்பாடு கையெழுத்திடப்படும் என எதிர்பார்க்கப்படுகிறது. இந்த உடன்பாடு இந்தியாவுக்கும் பிரான்ஸூக்கும் இடையே கல்வி உறவுகளை ஆழப்படுத்த உதவும். இரு நாடுகளுக்கும் இடையிலான கல்வி உறவுகளை உயர்த்துவதிலும் அது பங்களிக்கும். இருநாடுகளுக்கும் இடையே கல்விக்காக மாணவர்கள் சென்று வருவதை ஊக்குவிக்கும் கருவியாக இந்த உடன்பாடு விளங்கும். மாணவர்கள் தாங்கள் ஒரு நாட்டில் விட்ட கல்வியை அடுத்த நாட்டில் தொடருவதற்கான சாத்தியக்கூறுகளை இந்த உடன்பாடு அளிக்கும். மேலும் உயர் கல்வியில் மீச்சிறப்பு தன்மையை புதுமையான ஒத்துழைப்புகள், ஆராய்ச்சி நடவடிக்கைகள் ஆகியவற்றின் மூலம் உருவாக்கும். இதன் காரணமாக இந்தியாவின் கல்வித்தரம் மேம்பாடு அடையும் என்று எதிர்பார்க்கப்படுகிறது.
நேபாள துணைப் பிரதமர், உள் துறை அமைச்சர் திரு. பிமலேந்திர நிதி பிரதமர் மோடியுடன் சந்திப்பு

நேபாள நாட்டின் துணைப் பிரதமர் மற்றும் உள் துறை அமைச்சரான திரு. பிமலேந்திர நிதி, புதுதில்லியில் பிரதமர் திரு நரேந்திர மோடியை இன்று சந்தித்தார். நேபாளத்தில் ஏற்பட்டுள்ள சமீப கால வளர்ச்சி குறித்து திரு. பிமலேந்திர நிதி பிரதமரிடம் விளக்கினார். இரு நாடுகளுக்கு இடையே உள்ள பல நூற்றாண்டுகால நட்பு மற்றும் உறவுமுறையை மேலும் வலுவாக்குவதிலும் நேபாளத்தின் சமூக – பொருளாதார வளர்ச்சிக்கும் உதவுவதிலும் இந்தியா உறுதியாக உள்ளது என்று பிரதமர் அப்போது கூறினார்.
நேபாளத்தின் துணை பிரதமர் மற்றும் உள்துறை அமைச்சர் திரு. பிமலேந்திர நிதி பிரதமருடன் சந்திப்பு

நேபாளத்தின் துணை பிரதமர் மற்றும் உள்துறை அமைச்சர் திரு பிமலேந்திர நிதி பிரதமர் திரு நரேந்திர மோடியை இன்று சந்தித்தார். நேபாளத்தின் துணை பிரதமர் மற்றும் உள் துறை அமைச்சராக பதவியேற்றுள்ள திரு பிமலேந்திர நிதிக்கு பிரதமர் வாழ்த்து கூறினார். நேபாள பிரதமர் திரு புஷ்ப கமல் தஹல் ‘பிரசந்தா’ தலைமையில் அமைக்கப்பட்டுள்ள புதிய அரசுக்கு பிரதமர் தனது வாழ்த்துகளை தெரிவித்துக்கொண்டார். நேபாளத்தின் வளர்ச்சி குறித்து பிரதமரிடம் திரு பிமலேந்திர நிதி விளக்கினார். இந்தியா நேபாளம் இடையேயான உறவு அரசாங்கத்தை மட்டும் சார்ந்தது அல்ல. அது இரு நாட்டு மக்களின் உறவையும் குறிக்கிறது. நேபாள மக்களுடன் கொண்டுள்ள பாரம்பரிய நட்புறவை வலுப்படுத்த இந்தியா உறுதிபூண்டுள்ளது என்று பிரதமர் கூறினார். இந்தியா நேபாள அரசுக்கும், நிலநடுக்கத்த்தின் தாக்கத்தில் இருந்து மீண்டு வர மக்கள் மேற்கொள்ளும் முயற்சிகளிலும் இந்தியா உறுதுணையாக இருக்கும் என்று பிரதமர் கூறினார். நேபாள பிரதமர் இந்தியாவிற்கு விரைவில் பயணம் மேற்கொள்ளவும் பிரதமர் அழைப்பு விடுத்தார்.
மலேசிய நாடாளுமன்ற உறுப்பினர் திரு.தத்துக் சேரி அன்வர் இப்ராஹிம் பிரதமர் திரு. நரேந்திர மோடியுடன் சந்திப்பு

மலேசிய நாடாளுமன்ற உறுப்பினர் மற்றும் பர்தி கெடிலன் ராக்யாத் கட்சித் தலைவர் திரு.தத்துக் சேரி அன்வர் இப்ராஹிம் பிரதமர் திரு. நரேந்திர மோடியை இன்று சந்தித்துப் பேசினார். இச்சந்திப்பில் திரு. இப்ராஹிமுடன் மலேசிய நாடாளுமன்றஉறுப்பினர்கள் திரு. கேசவன் சுப்பிரமணியன் மற்றும் திரு. சந்தாரா குமார் ராம நாயுடு ஆகியோரும் கலந்து கொண்டனர். சமீபத்திய தேர்தலில் பி.கே.ஆர். கட்சியின் தலைவராக திரு. இப்ராஹிம் தேர்வு செய்யப்பட்டதற்குப் பிரதமர் தனது வாழ்த்துக்களைத் தெரிவித்துக் கொண்டார். மே 2018-ல் மலேசியாவில் அவர்கள் சந்தித்த தருணத்தை பிரதமர் நினைவுக் கூர்ந்தார். மலேசிய பிரதமர் திரு.துன் டாக்டர் மஹத்திர் முகமத்துக்கு பிரதமர் மோடி தனது வாழ்த்துக்களைத் தெரிவித்துக் கொண்டார். இரு நாட்டு உறவு, மண்டல மற்றும் சர்வதேச விஷயங்கள் குறித்து இரு தலைவர்களும் கலந்துரையாடினர்.